การประปานครหลวง คาดน้ำทะเลหนุนสูง ช่วงวันที่ 10-15 กุมภาพันธ์นี้ พร้อมย้ำต้มน้ำประปาไม่หายกร่อย
นายคมกฤช ทินกร ณ อยุธยา รองผู้ว่าการการประปานครหลวง (กปน.) ในฐานะโฆษก กปน. กล่าวว่า ตามที่ กปน. ได้แจ้งสถานการณ์น้ำทะเลหนุนสูงในแม่น้ำเจ้าพระยาเป็นระลอกตลอดเดือนกุมภาพันธ์นี้ ส่งผลให้รสชาติน้ำประปากร่อยเป็นบางช่วงเวลาในบางพื้นที่ โดยในวันที่ 10-15 กุมภาพันธ์นี้ คาดว่าจะส่งผลยาวนานกว่าที่ผ่านมา ซึ่ง กปน. ได้ประสานความร่วมมือกับกรมชลประทานและสำนักการระบายน้ำ กรุงเทพมหานคร ในการร่วมปฏิบัติการกระแทกน้ำ (Water Hammer of Chao Phraya River Flow Operation : กระแทกลิ่มความเค็มในแม่น้ำเจ้าพระยา) ระหว่างวันที่ 8-11 กุมภาพันธ์ 2564 เพื่อผลักดันน้ำเค็มให้ไกลจากบริเวณสถานีสูบน้ำดิบสำแลให้มากที่สุดกปน. ขอแนะนำแนวทางการใช้น้ำประปาในช่วงภัยแล้งสำหรับประชาชนคือ ผู้ที่มีสุขภาพปกติ สามารถบริโภคน้ำประปาได้ โดยไม่ส่งผลกระทบต่อสุขภาพ แต่รสชาติที่เปลี่ยนไปอาจส่งผลต่อความน่าดื่ม สำหรับกลุ่มเสี่ยงที่ควรหลีกเลี่ยงการบริโภค ได้แก่ ผู้ที่เป็นโรคไต โรคหัวใจ โรคความดันสูง โรคเบาหวาน ผู้สูงอายุ เด็กเล็กและสัตว์เลี้ยงขนาดเล็ก ส่วนการนำน้ำประปาไปต้มไม่ได้ช่วยให้น้ำประปาหายเค็ม เนื่องจากสิ่งที่ระเหยไปคือน้ำ แต่ตัวเกลือไม่ได้ระเหยไปด้วย สำหรับบ้านที่ไม่มีถังพักน้ำสามารถสำรองน้ำประปาที่มีค่าคลอไรด์ไม่เกินเกณฑ์มาตรฐานไว้บริโภคได้ โดยติดตามจากการคาดการณ์คุณภาพน้ำประปาประจำวัน อย่างไรก็ตาม ประชาชนสามารถติดตามคาดการณ์คุณภาพน้ำประปาได้ทุกวัน ในเวลาประมาณ 09.00 น. และ 16.00 น. ผ่านทาง https://web.mwa.co.th/more_news.php?cid=1705&amp;filename=pr_crisis และช่องทางโซเชียลของ กปน. Facebook / Line / Twitter / Instagram @MWAthailand และสามารถดูคุณภาพน้ำแบบ real-time ได้ที่ แอปพลิเคชัน MWA onMobile และเว็บไซต์ https://twqonline.mwa.co.th/ นอกจากนี้ ประชาชนสามารถนำภาชนะมารับน้ำประปาดื่มได้ฟรี ซึ่งเป็นน้ำประปารสชาติปกติ ที่สำนักงานประปาสาขาใกล้บ้าน และหากวันใดที่ไม่มีน้ำทะเลหนุนสูงสามารถสำรองน้ำประปาไว้บริโภคได้ตามช่วงเวลาที่แนะนำ